Helge Adam Møller (KF), 2000-05-10:
Først en tak til de mange partier, der har støttet forslaget, ideerne, intentionerne, i dette.
Det er jo ikke et fuldt færdigt forslag, det er netop et forslag, der lægger op til en egentlig lovgivning, og hvor vi er åbne for at justere på den måde, som et flertal ønsker det, bare vi holder fast i, at der skal straffes mere konsekvent og mere mærkbart over for biltyve, og at der skal være mulighed for i langt større omfang end i dag at varetægtsfængsle biltyve.
Så tak til Venstre, til Dansk Folkeparti, til CD, til Kristeligt Folkeparti og Frihed 2000.
Så må jeg jo konstatere, at regeringens afvisning, og den har tilsyneladende et lille flertal i Folketinget, jo er typisk for den slappe og slatne retspolitik, man på en række områder fortsat står for, når man hører til til venstre for midten.
Det er jo en politik, som i dette konkrete tilfælde efter min klare overbevisning fører til, at flere og flere unge kommer ud i kriminalitet i stedet for at gøre nøjagtig det modsatte: at redde dem fra at komme ind i kriminaliteten.
Lad mig tage et eksempel.
De unge er jo ikke dumme, hverken de unge mænd eller de unge kvinder.
Hvis vi tager to unge mænd på 17 år, som har været på diskotek, og det er langt ud på aftenen, og de vil godt hjem, ja, så står de og overvejer.
De ikke har ikke råd til taxa, de har brugt alle pengene, og der er 15 km hjem til, hvor de bor.
Jo, siger den anden, det kan vi da godt, men skulle vi ikke hellere stjæle en bil, for det er billigere, også selv om vi bliver snuppet.
Og det er det.
Det er 1.000 kr. pr. mand, i alt 2.000 kr., men hvis den ene stjæler bilen og siger, at nu kører jeg rundt om blokken her og så samler jeg dig op, og hvis politiet stopper os, så skal jeg nok sige, at det kun er mig, og jeg har ikke fortalt dig, at jeg har stjålet den, så får han en bøde på 1.500 kr., og mere sker der ikke.
Så det er altså billigere at stjæle en bil, selv om man ikke har kørekort, og at udsætte mange andre for overhængende livsfare, som man typisk gør, når man aldrig nogen sinde har modtaget køreuddannelse, frem for at stjæle to cykler.
Jeg håber, at både justitsministeren, fru Anne Baastrup, fru Lotte Bundsgaard og de øvrige ordførere kan se, hvor grotesk det er, at det er billigere at stjæle to cykler end en bil, som jo i virkeligheden er et projektil på hjul,
Og hvorfor siger jeg det?
Jo, fordi vi jo har tal, der viser, at 80 pct. af alle biltyve ikke har noget kørekort, fire ud af fem, og at 50 pct. af alle dem, der bliver stoppet som biltyve, er påvirkede enten af sprit eller af narko.
Derfor er de tal, vi angiver i beslutningsforslaget for, hvor mange der faktisk bliver dræbt og kvæstet, jo ikke tilfældige.
Lad mig bare sige, at siden regeringen afviste det her forslag for 5 år siden, er der blevet dræbt ca. 100 i den danske trafik af biltyve og kvæstet knap 1.000 mennesker.
Dengang ville regeringen heller ikke gøre noget, og det vil den fortsat ikke.
Så siger justitsministeren, at man vil lægge op til, at Det Kriminalpræventive Råd fører en kampagne.
Jeg kan sige til ministeren, at det sagde den daværende minister også, da han også skulle forsvare regeringens slappe holdning for 5 år siden.
Det var hr. Jan Trøjborg.
Han sagde dengang: Vi vil bede Det Kriminalpræventive Råd om at sætte en særlig kampagne i gang, så vi kan få reduceret antallet af biltyverier.
Dengang var det 3.000 mindre, end det er i dag.
Og det gjorde man.
Der var især to ting, man skulle gøre, og det er de samme, som justitsministeren nu siger, nemlig at bede Det Kriminalpræventive Råd fortælle borgerne, hvordan de kan sikre deres biler bedre, og så se på, hvordan man kan bygge flere tekniske hjælpemidler ind for at sikre bilerne.
Igen meget typisk socialdemokratisk og radikal politik.
Hvem går man på her?
Hvad med at henvende sig til dem, der faktisk er de kriminelle, dem, der stjæler bilerne, selv om der er startspærre, selv om der er indbygget ratlås og alt muligt andet?
Jo, det kan godt ske, det er gammel vin på nye flasker, men der ville have været sparet mange liv i den danske trafik, hvis det her havde været indført for et års tid siden.
Så siger justitsministeren, at der ikke er behov for mere straf, og fru Lotte Bundsgaard sagde, at hun ikke troede, at højere straf hjælper, og fru Anne Baastrup satte trumf på: Det er beskæmmende, at den eneste måde, vi kan bekæmpe biltyve på, er ved at hæve strafferammen.
Ja, det kan man jo synes.
Hvis det hjælper, så synes jeg, det er glimrende.
Og den holdning har jo både SF og regeringen på en række områder.
Lad mig bare sige, at vi jo behandler mange forslag fremsat af regeringen med støtte fra SF, som netop hæver strafferammen, som vi også har vedtaget i sidste samling.
Lad mig nævne miljøkriminalitet, hvor vi gik fra 2 til 4 år for netop at hindre, at flere skulle begå kriminalitet.
Det var såmænd ikke specielt for at straffe mere, det var også med et præventivt sigte.
Hvad med seksuelt misbrug og udbredelse af børneporno på nettet?
Der firdobler regeringen strafferammen fra ½ år til 2 år, og det synes jeg er flot og godt, men det gør man også, fordi man er overbevist om, at det vil få færre til at tage chancen, fordi konsekvensen er langt hårdere.
Hvad med dem, der for et par år siden brød miljøloven vedrørende giftige stoffer osv.?
Den hævede man lige fra bøde til 2 års fængsel med SF's stemmer.
Det kan da ikke være rigtigt.
Er det ikke beskæmmende, at SF går ind for, at det eneste svar, man har, når man vil bekæmpe den slags mennesker, er højere straf?
Nej, det var fornuftigt og godt af SF, og den holdning synes jeg, man skulle have på andre områder.
Fordi de unge kriminelle mænd, som stjæler bilerne, griner ad Folketinget, og de griner ad politiet.
Lad mig nævne et eksempel, som fru Anne Baastrup har hørt tidligere.
Jeg synes, at det er rigtigt at prøve at spørge nogle af de unge mænd, som faktisk gør det her,
hvad de mener ville hjælpe dem til ikke at blive biltyve.
Lad mig minde om overskriften i Berlingske Tidende for et par år siden: 16-årig biltyv idømt halvandet års fængsel for at have stjålet 77 biler.
Han forklarede så, hvad det var for nogle biler, og politiadvokaten sluttede med at spørge, lige inden sagen skulle optages til dom, hvorfor han var blevet ved med at stjæle biler, når han masser af gange var blevet anholdt af politiet.
Det var nøgleordet, at »så kunne det være lige meget«.
Der er det min påstand, og det var hans påstand, og det gælder stort set for alle de 16- og 17-årige, jeg har mødt i danske fængsler, der sidder inde for biltyveri eller andet, at de jo samstemmende siger til mig, til fru Dorte Bennedsen, til fru Anne Baastrup og til justitsministeren: Bare der var nogen, der havde grebet ind tidligere, så vi var klar over, at det her havde en konsekvens.
Så vi gør altså det her for at redde nogle unge mennesker fra at blive kriminelle, hvor fru Anne Baastrup og justitsministeren har det formål at føre dem dybere og dybere ind i kriminalitet.
Ikke med vilje, men fordi de stadig væk har den holdning, at der ikke må ske noget, at de skal have chance på chance på chance.
Ham her fik 77 chancer og så 1½ år i fængsel; han kunne være reddet.
Lad mig slutte med at sige, at en gennemførelse af det her forslag vil medføre i hvert fald seks forskellige ting.
For det første vil der blive færre unge, som bliver fristet til at stjæle en bil og til at køre fræs og dermed måske slå sig selv eller, endnu værre, andre ihjel.
Der vil samlet blive færre biltyverier, og de er altså steget med 3.000, siden vi behandlede forslaget for 5 år siden.
Der vil blive opklaret flere tyverier, for uagtet hvad ministeren siger om, at der er mulighed for i sjældne og undtagelsesvise tilfælde at varetægtsfængsle, så er der ikke mulighed for at varetægtsfængsle første- og andengangstilfælde, som også to aktive politimænd har forklaret.
Der er ikke mulighed for at varetægtsfængsle ham, der bliver truffet i en stjålen bil ude i et sommerhusområde,
selv om den eneste forklaring næsten kan være, at han nok har været ude at tømme nogle sommerhuse, hvis der ikke er helt særlige grunde til at tro det.
Det finder man ud af
næste dag, men så er han på fri fod.
Der vil være færre dræbte og kvæstede, der vil være færre forsikringsudgifter, og der vil altså være brug for færre hospitalspladser, som kan anvendes til andet godt.
Derfor håber jeg, at flertallet skifter mening og vil være med til at hindre kriminalitet, frem for via den slatne politik man har faktisk at opfordre til, at flere fortsætter.
Lad mig stadig væk minde om, at det altså er billigere at stjæle to cykler for to unge mænd, end hvis de i fællesskab stjæler en bil.
Sådan er dagens samfund.
Det er grotesk.